CELEX: 32007D0330
Language: mt
Date: 2007-05-04 00:00:00
Title: 2007/330/KE: Deċiżjoni tal-Kummissjoni ta’ l- 4 ta’ Mejju 2007 li tħassar il-projbizzjonijet dwar il-moviment ta’ ċerti prodotti li joriġinaw mill-annimali fuq il-gżira ta’ Ċipru skond ir-Regolament tal-Kunsill (KE) Nru 866/2004 u li tistabbilixxi l-kondizzjonijiet għall-moviment ta’ dawn il-prodotti (notifikata taħt id-dokument numru C(2007) 1911) (Test b’relevanza għaż-ŻEE)

12.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 123/30
            
         DEĊIŻJONI TAL-KUMMISSJONI
   ta’ l-4 ta’ Mejju 2007
   li tħassar il-projbizzjonijet dwar il-moviment ta’ ċerti prodotti li joriġinaw mill-annimali fuq il-gżira ta’ Ċipru skond ir-Regolament tal-Kunsill (KE) Nru 866/2004 u li tistabbilixxi l-kondizzjonijiet għall-moviment ta’ dawn il-prodotti
   (notifikata taħt id-dokument numru C(2007) 1911)
   (Test b’relevanza għaż-ŻEE)
   (2007/330/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 866/2004 tad-29 ta’ April 2004 dwar reġim skond l-Artikolu 2 tal-Protokoll 10 ta’ l-Att ta’ l-Adeżjoni (1) u b’ mod partikolari l-Artikolu 4(9) tiegħu,
   Billi:
   
               (1)
            
            
               Sakemm isseħħ ir-rijunifikazzjoni ta’ Ċipru, l-Artikolu 1(1) tal-Protokoll 10 ta’ l-Att ta’ Adeżjoni jissospendi l-applikazzjoni ta’ l-acquis f’dawk iz-zoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv.
            
         
               (2)
            
            
               Minħabba raġunijiet ta’ saħħa pubblika u dik ta’ l-annimali, ir-Regolament (KE) Nru 866/2004 jipprojbixxi l-moviment ta’ prodotti ta’ annimali minn naħa għal oħra tal-linja bejn dawn iz-zoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv lejn iż-żoni li fihom jeżerċitah.
            
         
               (3)
            
            
               Bħala l-ewwel pass u minħabba l-produzzjoni f’zoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv, jistgħu jitneħħew il-projbizzjonijiet għall-ħut frisk u l-għasel.
            
         
               (4)
            
            
               Jeħtieġ li jkun żgurat li s-saħħa pubblika u dik ta’ l-annimali ma jkunux kompromessi mit-tneħħija tal-projbizzjonijiet. Jeħtieġ ukoll li tkun ggarantita s-sigurtà ta’ l-ikel skond ir-Regolament tal-Kummissjoni (KE) Nru 1480/2004 (2) li jistabbilixxi regoli speċifiċi dwar prodotti li ġejjin minn zoni tar-Repubblika ta’ Ċipru li ma jinsabux taħt il-kontroll effettiv tal-Gvern tar-Repubblika ta’ Ċipru fiz-zoni tar-Repubblika ta’ Ċipru li fihom il-Gvern jeżerċita kontroll effettiv. Skond dan, il-kummerċ fil-prodotti kkonċernati għandhom ikunu suġġetti għal ċerti kondizzjonijiet.
            
         
               (5)
            
            
               Il-miżuri previsti f’din id-Deċiżjoni huma stipulati b’konformità ma’ l-opinjoni tal-Kumitat Permanenti fuq il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   Il-projbizzjonijiet ta’ l-Artikolu 4 (9) tar-Regolament (KE) Nru 866/2004 dwar il-moviment ta’ prodotti li ġejjin mill-annimali minn naħa għal oħra tal-linja bejn iz-zoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv u z-zoni li fihom jeżerċitah m’għandomx aktar japplikaw fir-rigward tal-prodotti li joriġinaw mill-annimali msemmija fl-Annessi I u II ta’ din id-Deċiżjoni.
   Artikolu 2
   Din id-deċiżjoni hija indirizzata lill-Istati Membri.
   
      Magħmul fi Brussell, 4 ta’ Mejju 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 161, 30.4.2004, p. 128. Regolament kif emendat l-aħħar mir-Regolament tal-Kummissjoni (KE) Nru 1283/2005 (ĠU L 203, 4.8.2005, p. 8).
   
      (2)  ĠU L 272, 20.8.2004, p. 3.
   
      ANNESS I
      Ħut Frisk
      A.   Prodott li joriġina mill-Annimali u Ħut frisk
      B.   Kondizzjonijiet
      
               
                  1.
               
               
                  Il-ħut frisk għandu jinħatt direttament minn bastimenti tas-sajd li fuqhom il-qabdiet għandhom jinżammu għal inqas minn 24 siegħa. Dawn il-bastimenti tas-sajd għandhom joperaw f’konformità mal-ħtiġijiet fl-Anness III, Sezzjoni VIII, Kapitoli I(I,)(A) u II tar-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixi ċerti regoli speċifiċi ta’ iġjene għall-ikel li joriġina mill-annimali (1).
                  Esperti indipendenti nominati mill-Kummissjoni jridu jispezzjonaw il-bastimenti u jibagħtu l-lista ta’ bastimenti li jikkonformaw lill-Kummissjoni. Il-Kummissjoni ser tikkomunika din il-lista lill-awtorità veterinarja kompetenti tar-Repubblika ta’ Ċipru u tagħmilha disponibbli fuq il-websajt tagħha.
               
            
               
                  2.
               
               
                  Kull konsenja ta’ ħut frisk għandha tiġi akkumpanjata minn dokument maħruġ skond l-Artikolu 2 tar-Regolament (KE) Nru 1480/2004. Dan id-dokument irid jinħareġ mill-Kamra tal-Kummerċ Torka-Ċiprijotta, awtorizzat kif xieraq għal dan il-għan mill-Kummissjoni fi ftehim mal-Gvern tar-Repubblika ta’ Ċipru, jew minn xi korp ieħor awtorizzat b’dan il-mod fi ftehim ma’ dan ta’ l-aħħar. Dan id-dokument irid jinħareġ skond il-proċedura stabbilita fl-Artikoli (5) u (6) tar-Regolament (KE) Nru 866/2004 u jrid jiddikjara li l-ħut jinħatt direttament mid-dgħajjes tas-sajd li qegħdin fil-lista ta’ dgħajjes konformi msemmija fil-punt 1, li se tiġi pprovduta kif xieraq.
               
            
               
                  3.
               
               
                  Il-Ħut frisk għandu jkun intiż għall-ħwienet, ristoranti jew bejgħ dirett lill-konsumatur.
               
            
         (1)  ĠU L 139, 30.4.2004, p. 55.
   
   
      ANNESS II
      Għasel maħsub għall-konsum mill-bniedem
      A.   Prodott li joriġina mill-Annimali: Għasel għall-konsum mill-bniedem
      B.   Kondizzjonijiet
      
               
                  1.
               
               
                  L-għasel irid jiġi prodott kollu kemm hu mill-produtturi li huma residenti f’ dawk iz-zoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv.
               
            
               
                  2.
               
               
                  L-għasel jista’ jiġi ttrasportat jew:
                  
                              (a)
                           
                           
                              bl-ingrossa; jew
                           
                        
                              (b)
                           
                           
                              ippakkjat f’kontenituri individwali xierqa għas-suq b’mezz li huwa mgħammar għal dan il-għan skond l-Anness I, Parti A, II tar-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene ta’ l-oġġetti ta’ l-ikel (1).
                           
                        
            
               
                  3.
               
               
                  Kull konsenja ta’ għasel għandha tkun akkumpanjata minn dokument maħruġ skond l-Artikolu 2 tar-Regolament (KE) Nru 1480/2004. Dan id-dokument għandu jinħareġ mill-Kamra tal-Kummerċ Torka-Ċiprijotta, awtorizzata kif xieraq għal dan il-għan mill-Kummissjoni fi ftehim mal-Gvern tar-Repubblika ta’ Ċipru, jew xi korp ieħor hekk awtorizzat fi ftehim ma’ dan ta’ l-aħħar. Dan id-dokument irid jinħareġ skond il-proċedura stabbilita fl-Artikolu 4(5) u (6) tar-Regolament (KE) Nru 866/2004 u jrid jistqarr li l-għasel jissodisfa l-kondizzjonijiet stabbiliti fil-punt 1.
               
            
               
                  4.
               
               
                  Qabel ma l-kummerċ fl-għasel jista’ jibda 10 kampjuni ta’ għasel iridu jittieħdu mill-katina tal-produzzjoni minn esperti indipendenti nominati mill-Kummissjoni u jiġu analizzati u r-riżultati ta’ l-analiżi jintbagħtu lill-Kummissjoni. Il-Kummissjoni ser tikkomunika r-riżultati ta’ l-analiżi lill-awtorità veterinarja kompetenti tar-Repubblika ta’ Ċipru u tagħmilhom disponibbli fuq il-websajt tagħha.
                  L-analiżi trid issir f’laboratorju approvat kif definit fl-Artikolu 2(f) tad-Direttiva tal-Kunsill 96/23/KE tad-29 ta’ April 1996 li tistabbilixxi l-miżuri biex isir monitoraġġ fuq ċerti sustanzi u residwi tagħhom fl-annimali ħajjin u prodotti ta’ annimali u li tirrevoka d-Deċiżjonijiet 85/358/KEE u 86/469/KEE u d-Deċiżjonijiet 89/187/KEE u 91/664/KEE (2). It-tqassim tal-kampjuni jrid isir kif ġej:
                  
                              (a)
                           
                           
                              sitta mill-kampjuni għall-ittestjar ta’ l-Antibijotiċi (grupp B1) u Carbamaets u pyretoids (grupp B2 sustanza Antiparasstita);
                           
                        
                              (b)
                           
                           
                              erba’ mill-kampjuni għall-ittestjar tal-Pestiċidi (grupp B3a għall-Organochlorines, grupp B3b għall-organophosphorus) u metalli li jissejħu tqal (grupp B3c).
                           
                        
            
               
                  5.
               
               
                  It-teħid ta’ kampjuni u l-analiżi msemmija fil-punt 4 għandhom jiġu ripetuti kull sena.
               
            
               
                  6.
               
               
                  L-għasel li jgħaddi minn post għal ieħor skond din id-Deċiżjoni għandu jkun suġġett għall-ħtiġijiet stabbiliti fid-Direttiva tal-Kunsill 2001/110/KE ta’ l-20 ta’ Diċembru 2001 li għandhom x’jaqsmu ma’ l-għasel (3).
               
            
         (1)  ĠU L 139, 30.4.2004.
      
         (2)  ĠU L 125, 23.5.1996, p. 10.
      
         (3)  ĠU L 10, 12.1.2002, p. 47.